በሂደቱ የታየው አወንታዊ አፈጻጸም በምርጫ እለትና በድህረ ምርጫ ተጠናክሮ ሊቀጥል ይገባል፤ አቶ ሬድዋን ሁሴን
ሚኒስትሩ አያይዘውም ተወዳዳሪ የፖለቲካ ፓርቲዎች፥ የፓርቲዎቻቸውን አቋም በተመለከተ በምረጡኝ ቅስቀሳዎቻቸው ለመራጩ ህብረተሰብ ለውሳኔ በሚረዳ መልኩ መረጃ የሰጡ መሆናቸውን ተናግረዋል።የመራጮችና የተወዳዳሪ ፖለቲካ ፓርቲ እጩዎች ምዝገባ፣ የፖለቲካ ፓርቲዎች ክርክርና የምረጡኝ ቅስቀሳ እንዲሁም የምርጫ ቁሳቁስ ዝግጅት ሁሉ በታቀደለተት ጊዜ መከናወኑን አቶ ሬድዋን ሁሴን ገልጸው ህብረተሰቡ  ለሚፈልገው ፓርቲ ድምጽ ለመስጠት የሚያስችለው ግንዛቤ ተፈጥሯል ብለዋል።አንዳንድ የፖለቲካ ፓርቲዎች የሚያቀርቡት ቅሬታና ያጋጠሙ  ችግሮም በጋራ ምክር ቤትና በኢትዮጵያ ብሄራዊ ምርጫ ቦርድ አማካኝነት   በመወያየትና በመግባባት እየተፈቱ የመጡበት ሁኔታ መኖሩን የጠቆሙት ሚኒስትሩ የምርጫው ሂደት ሰላማዊ፣ ፍተሃዊና ዴሞክራሲያዊ እንደነበር በፖለቲካ ፓርቲዎችና በሕብረተሰቡ መገምገሙንም ጠቁመዋል ።የበጀት ምደባና የመገናኛ ብዙሃን ድልድል በአወንታዊ መልክ መከናወኑን የተገመገመ ሲሆን  ሁሉም የፖለቲካ ድርጅቶች  ተጠቃሚ የሚሆኑበትና ድጋፍ የሚሹ ድጋፍ የሚያገኙበት አሰራር ተፈጥሯል ብለዋል።የፖለቲካ ፓርቲዎች የመገናኛ ብዙሃንን በመጠቀም አጀንዳቸውን ለሕብረተሰቡ እንዲያቀርቡ መደረጉና በክርክር መልክም ለሕብረተሰቡ የየራሳቸው መነሻ በማቅረባቸው   መራጩ ሕዝብ ሁሉንም ለይቶ ያመነበትን ፓርቲ ለመምረጥ ያግዘዋል ብለዋል።በመሆኑም ምርጫው በሰፊ የሕብረተሰብ ተሳትፎ ነጻና ሰላማዊ ሆኖ እንደሚጠናቀቅ  እምነታቸው የገለጹት አቶ ሬድዋን ሁሴን ምርጫውን እንደ አጋጣሚ በመጠቀም ሰላምን ለማወክ የሚፈልጉ ወገኖች አይኖሩም ባይባልም ከአካባቢው አመራር አቅም በላይ የሚሆን ነገር ሊፈጠር ስለማይችል ሕብረተሰቡ በነጻነት መምረጡን ካረጋገጠ በኋላ ወደ ሰላማዊ የእለት ተለት ስራው መግብት እንደሚኖርበት አሳስበዋል።አምስተኛው አገራዊ ምርጫ ማግስት የሚከበረው 24ኛው ዓመት የግንቦት በዓል ለማክበር በሚደረገው ጥረትም ሁሉም ሕብረተሰብ እስካሁን የተገኙትን ድሎች የሚፈትሽበትና የታዩ ክፍተቶችን በቀጣይ ለማስተካከል የሚተጋበት በዓል እንደሚሆን አቶ ሬድዋን ሁሴን ገልጸዋል።ግንቦት 20 የህዝብ የፖለቲካ ስልጣን ባለቤትነት፣ ልማትና  ሰላምን ለማረጋገጥ ያስቻለ የድል በዓል መሆኑን ጠቁመው  ባለፉት 24 ዓመታት የተመዘገቡት ድሎች የሁሉም ኢትዮጵያ ጥረት ውጤት ናቸው ብለዋል።በቀጣይም የተጀመሩትን የሰላም፣ የልማትና የዴሞክራሲ ጥረቶችን ዳር ለማድረስ መላው ሕብረተሰብ ሊረባረብና   የመገናኛ ብዙሃንም ድርሻቸውን ሊወጡ እንደሚገባ ሚኒስትሩ አሳስበዋል።